Diari Oficial de la Generalitat Valenciana


Sumari del DOGV 6102, del 15-09-2009 (2009/10888)

ORDRE d'1 de setembre de 2009, de la Conselleria de Medi Ambient, Aigua, Urbanisme i Habitatge, per la qual s'aprova la modificació parcial de traçat del camí ramader núm. 31 assagador del Camí Vell de Betxí, en l'àmbit del sector Sud-19, Àrea de servei Casablanca, al terme municipal d'Onda.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6102

Data del DOGV
:   15-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/10391


Data del document
:   01-09-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

ORDRE d'1 de setembre de 2009, de la Conselleria de Medi Ambient, Aigua, Urbanisme i Habitatge, per la qual s'aprova la modificació parcial de traçat del camí ramader núm. 31 assagador del Camí Vell de Betxí, en l'àmbit del sector Sud-19, Àrea de servei Casablanca, al terme municipal d'Onda. [2009/10563]  
En data 23 de gener de 2009, el tinent alcalde delegat de l'Àrea d'Urbanisme i Medi Ambient de l'Ajuntament d'Onda en el Servei Territorial de Medi Ambient de Castelló presenta una sol·licitud per a l'aprovació de la desafectació i modificació de traçat del camí ramader núm. 31 assagador del Camí Vell de Betxí, al tram afectat pel sector Sud-19 del PGOU del terme municipal d'Onda, actuant com a agent urbanitzador Ebrogan, Promociones Inmobiliarias, SL, i adjunta la proposta de modificació parcial de traçat redactada en data setembre 2008, aprovada per acord plenari de data 22 de desembre de 2008.  
En data 14 de maig de 2009, l'Ajuntament d'Onda presenta una nova memòria corregida de la proposta de modificació parcial del traçat de data 7 de maig de 2009.  
En data 9 de juny de 2009, l'enginyer tècnic forestal del Servei Territorial de Medi Ambient de Castelló emet un informe on indica les errades materials del document esmentat anteriorment. I es presenta un nou document denominat Annex a la reparcel·lació del sector Sud-19 d'Onda, de data juny de 2009.  
En sessió de 30 de maig de 2008, la Comissió Territorial d'Urbanisme de Castelló va aprovar el Pla parcial Sud-19 Àrea de servei Casablanca, d'Onda, supeditant l'eficàcia i publicació de l'esmentada aprovació a la correcció tècnica al fet que el Ple de l'Ajuntament aprove un text refós del pla parcial que reculla una sèrie de qüestions que s'indiquen en la Resolució de la secretària autonòmica de la Conselleria de Medi Ambient, Aigua, Urbanisme i Habitatge, de data 11 de setembre de 2008.  
Mitjançant Acord plenari de data 30 de juny de 2008 es va acordar l'aprovació de les correccions tècniques del Pla parcial del sector esmentat.  
El sector Sud-19, Àrea de servei Casablanca, del PGOU d'Onda afecta dos camins ramaders: el camí ramader núm. 6 assagador de Termes i el camí ramader núm. 31, assagador del Camí Vell de Betxí.  
Els camins ramaders del terme municipal d'Onda (Castelló) van ser classificats per Ordre ministerial de 30 d'abril de 1956, publicada en el BOE de data 21 de maig de 1956 i en el BOP de Castelló de 7 de juny de 1956. Posteriorment, es va modificar la classificació dels camins ramaders del terme municipal d'Onda, mitjançant Ordre de la Conselleria d'Agricultura i Pesca, de data 28 de novembre de 1989, publicada en el DOGV de data 11 de gener de 1990, figurant el camí ramader núm. 31 assagador del Camí Vell de Betxí amb una amplària legal de 8 metres i l'assagador de Termes amb 20 metres, dels quals 10 corresponen al terme municipal de Vila-real, per ser un camí ramader a cavall entre els dos termes.  
En data 10 de juny de 2009 té entrada en el Registre General de la Conselleria la proposta del director territorial de Castelló d'inici del corresponent expedient de modificació parcial de traçat núm. STMA/SF/VP/MT/04/2009.  
El tram del camí ramader núm. 31 assagador del Camí Vell de Betxí, afectat pel sector Sud-19, travessa aquest d'oest a est amb una superfície de 3.481,97 m².  
La continuïtat del traçat classificat original que travessa el sector Sud-19 va ser tallada materialment cap a l'oest en la glorieta de connexió de la CV-10 amb CV-20, si bé l'any 2000, l'aleshores Conselleria d'Obres Públiques, Urbanisme i Transport (COPUT) va proposar la seua continuïtat per nous camins externs i paral·lels a la CV-10 amb encreuament sobre la línia jurisdiccional d'Onda-Betxí més al sud, per pas elevat, en el projecte clau 42-C-1417 Millora de la seguretat viària a la CV-20 PK 3,500- PK 5,200, terme municipal d'Onda.  
La proposta de modificació de traçat del camí ramader núm. 31 assagador del Camí Vell de Betxí, en l'àmbit afectat per la reparcel·lació del sector Sud-19 del PGOU d'Onda, està justificada ja que està tallat actualment a l'exterior d'aquest, i amb el nou traçat proposat es facilita la possibilitat de millorar la continuïtat externa a l'oest del sector, no imputable a aquest, mitjançant la seua reposició de nou encreuament de la CV-10 en l'àmbit de l'amplària de 100 m de reserva viària quan es projecte la nova via ràpida CV-20.  
El nou traçat proposat del camí ramader núm. 31 té 5.239,38 m², incrementant-se la superfície pecuària en 1.757,41 m² respecte al traçat actual, sent paral·lel a la franja de terreny de reserva viària de la futura via ràpida Onda-Vila-real. Connecta a l'oest del sector amb el camí que hi ha fora d'aquest i paral·lel a l'est de la CV-10 a uns 400 m cap al sud del punt de tall del traçat original, i a l'est amb el camí ramader núm. 6 assagador de Termes. Està dissenyat com a passeig al sud del sector, i manté l'amplària legal de 8 m.  
Respecte del camí ramader núm. 6 assagador de Termes, es manté el seu traçat original dins del sector, en l'extrem est d'aquest, entre la glorieta construïda sobre la CV-20 en encreuament amb el Camí de la Ratlla i la franja de reserva viària per a la nova via ràpida Onda-Vila-real, amb una amplària de 10 metres i una superfície dins del sector de 2.501,52 m².  
En data 3 d'agost de 2009, la directora general de Gestió del Medi Natural dicta proposta favorable a l'aprovació del corresponent expedient de modificació de traçat, amb subjecció a la legislació vigent, si bé condicionada al fet que prèviament a la resolució d'aprovació del conseller es complisquen els punts determinats en els informes favorables de la tècnic del Servei de Gestió Forestal, de data 20 de juliol de 2009, i del Servei de Gestió Forestal amb el vistiplau del cap d'Àrea de Gestió de Recursos Forestals i Conservació Ambiental, de data 30 de juliol de 2009, per a garantir la idoneïtat del traçat i la continuïtat d'aquest.  
En data 13 d'agost de 2009 té entrada en el Servei de Gestió Forestal un ofici del director territorial de Castelló d'aquesta Conselleria, on adjunta la documentació següent:   
- Un exemplar del projecte de condicionament com a passeig dels dos camins ramaders afectats en l'àmbit del sector Sud-19 del PGOU d'Onda.  
- Còpia de l'escrit adreçat per la mateixa Direcció Territorial al Servei Territorial de Carreteres de Castelló de la Conselleria d'Infraestructures i Transport, on s'exigeix la reposició idònia dels encreuaments amb la CV-10 i CV-20 per a la continuïtat dels camins ramaders interessats.  
En data 14 d'agost de 2009, la tècnic del Servei de Gestió Forestal dicta informe on considera que el projecte de condicionament proposat garanteix els usos previstos en la Llei 3/95, de 23 de març, de camins ramaders.  
En data 19 d'agost de 2009, el Servei de Gestió Forestal dicta informe favorable a l'aprovació de la modificació parcial de traçat del camí ramader núm. 31 assagador del Camí Vell de Betxí, en l'àmbit del sector Sud-19, Àrea de servei Casablanca, al terme municipal d'Onda, conforme es descriu en l'annex a la reparcel·lació del sector Sud-19 d'Onda de data juny de 2009 i en el projecte de data agost de 2009, de condicionament com a passeig dels dos camins ramaders, el núm. 31 assagador del Camí Vell de Betxí i el núm. 6 assagador de Termes, afectats en l'àmbit del sector esmentat.  
En data 31 d'agost de 2009, l'Advocacia General de la Generalitat dicta informe favorable a l'actuació projectada sobre els camins ramaders esmentats, remés a la Direcció General de Gestió del Medi Natural en idèntica data.  
Vistos els articles 10 i 12 de la Llei 3/95, de 23 de març, de camins ramaders, que regulen la desafectació del domini públic de terrenys de camins ramaders i la modificació de traçat de camins ramaders; la Llei 30/92, de 26 de novembre, de règim jurídic de les administracions publiques i del procediment administratiu comú, i la resta de disposicions concordants.  
Com també la Llei 14/2003, de 10 d'abril, de patrimoni de la Generalitat Valenciana, que encara que és supletòria a la de camins ramaders vigent, ha d'observar-se el seu compliment quant a la regulació de la desafectació demanial o permuta dels béns immobles de la Generalitat.  
Vistos els preceptes legals citats i la resta de concordant i pertinent aplicació, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, aprovat per Decret 131/2007, de 27 de juliol, del Consell. (DOCV 30 de juliol de 2007).  
ORDENE  
Article 1  
Aprovar la modificació parcial de traçat del camí ramader núm. 31 assagador del Camí Vell de Betxí en l'àmbit del sector Sud-19, Àrea de servei Casablanca, al terme municipal d'Onda, sol·licitada per l'Ajuntament d'aquest terme, actuant com a agent urbanitzador Ebrogan Promociones Inmobiliarias, SL, conforme es descriu en l'annex.  
Article 2  
La desafectació del tram del camí ramader núm. 31 assagador del Camí Vell de Betxí descrit en la memòria i grafiat en els plànols dels projectes esmentats.  
Article 3  
L'afectació del nou tram proposat del camí ramader núm. 31, descrit en la memòria i en els plànols dels projectes esmentats.  
Article 4  
L'autorització de la permuta entre els terrenys desafectats pels terrenys oferits per l'agent urbanitzador Ebrogan Promociones Immobiliarias, SL.  
Permuta que ha de formalitzar-se posteriorment per a fer-se efectiva.  
DISPOSICIÓ FINAL  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
València, 1 de setembre de 2009  
El conseller de Medi Ambient, Aigua, Urbanisme i Habitatge   
i vicepresident tercer del Consell,  
JUAN GABRIEL COTINO FERRER  
ANNEX  
El nou traçat del camí ramader núm. 31 assagador del Camí Vell de Betxí discorrerà des de l'assagador de Termes, passant per la part sud del sector, en direcció a la CV-10, i paral·lel a la franja de reserva viària de 100 metres establida per a la futura circumval·lació de la CV-20.